**ΔΗΜΟΣ ΖΑΓΟΡΑΣ – ΜΟΥΡΕΣΙΟΥ**

**ΔΕΛΤΙΟ ΤΥΠΟΥ**

**ΖΑΓΟΡΑ 15 ΝΟΕΜΒΡΙΟΥ 2024**

**Απαιτείται ιδιαίτερη προσοχή εν όψει έντονων καιρικών φαινομένων**

Από τον Δήμο Ζαγοράς – Μουρεσίου ανακοινώνεται ότι σύμφωνα με την πρόγνωση της ΕΜΥ βαρομετρικό χαμηλό και ασταθείς αέριες μάζες στην ανώτερη ατμόσφαιρα θα προκαλέσουν την κακοκαιρία **ALEXANDROS** με ισχυρές βροχές και καταιγίδες που θα συνοδεύονται από χαλαζοπτώσεις, μεγάλη συχνότητα κεραυνών, ενισχυμένους ανέμους και αισθητή πτώση της θερμοκρασίας.

Τα φαινόμενα θα είναι τοπικά επικίνδυνα και αναμένεται να είναι **ιδιαίτερα έντονα** στην ανατολική Θεσσαλία (ν. Λαρίσης, **νομό Μαγνησίας**) τις Σποράδες, την κεντρική και βόρεια Εύβοια. Ενισχυμένοι βορειοανατολικοί άνεμοι εντάσεως 8 με ριπαίους 9 μποφόρ αναμένεται να επικρατήσουν στο βόρειο Αιγαίο από τις βραδινές ώρες της Παρασκευής (15-11-2024) μέχρι τη νύχτα του Σαββάτου.

Σύμφωνα με την κατηγοριοποίηση των επεισοδίων βροχόπτωσης (Regional Precipitation Index), η οποία εφαρμόζεται από τη μονάδα Meteo του Εθνικού Αστεροσκοπείου Αθηνών, το επεισόδιο βροχόπτωσης κατατάσσεται στην Κατηγορία 4 (Πολύ Σημαντική).

Σε κάθε περίπτωση ο Δήμος Ζαγοράς - Μουρεσίου έχει θέσει σε επιφυλακή τον μηχανισμό Πολιτικής Προστασίας και συνιστά στους πολίτες να είναι προσεκτικοί στις μετακινήσεις τους και να ενημερώνονται παρακολουθώντας τα δελτία καιρού. Επίσης συνιστά στους παραγωγούς και τους κτηνοτρόφους να λάβουν τα απαραίτητα μέτρα για την προστασία του φυτικού και ζωικού τους κεφαλαίου.